«Idol»-Astrids påske: Ski, skole og nyrebekkenbetennelse
Etter mange uker med «Idol»-sirkuset har deltakerne hatt en etterlengtet uke med påskeferie. Men for Astrid Smeplass fikk ferien en liten bismak. - Jeg har vært syk, og gått på ski nesten hver dag. Og så har jeg jobbet mye med skole, sier 16-åringen. Hun forteller at hun har hatt nyrebekkenbetennelse som varte i to-tre dager. Chat med Tor Milde om kveldens delfinale! - Man er frisk, og så slår det inn. Så jeg fikk gjort skolearbeid, og det hemmet meg ikke, sier hun. - Var det deilig å ha ferie? - Det var litt rart de første tre dagene, og jeg kjente jeg savnet «Idol». Og det var veldig rart med tacoen på fredagen, sier hun. Også Steffen Jacobsen (23) har satt pris på ferien. - Det var veldig deilig, godt å koble av. Jeg har ikke gjort en dritt, bare vært inne, gått noen turer og hengt med venner, familie og kjæresten, sier han. Siri Vølstad Jensen (17) har fått gjort mye skolearbeid og lekser i sin ferie. - Jeg har lest til prøver, gått på ski og turer med hunden min, sier hun. Også hun følte det var rart med fri de første dagene. - Etter noen dager merket jeg at det var herlig å være litt nedpå. Men det er godt å være tilbake, det blir fort kjedelig hjemme, sier hun.
Mens de andre deltakerne hadde fri og fikk slappet av, var Astrid Smeplass (16) syk med nyrebekkenbetennelse.